**Belső Pályázat**

**A fiatal kutatók egyéni kutatási és innovációs tevékenységének támogatására,**

**kutatói tehetségcentrumok fejlesztésére**

**2018.**

**I. A belső pályázat célja**:

A Pécsi Tudományegyetem a fiatal kutatók egyéni kutatási és innovációs tevékenységének támogatásával és a kutatói tehetségcentrumok fejlesztésével a magas színvonalú kutatómunka és kutatási eredmények, valamint művészeti tevékenység ösztönzését kívánja megvalósítani. Célunk a független kutatás-fejlesztés erősítése: a tudás és a megértés előmozdítása, az együttműködésen alapuló kutatás-fejlesztés támogatása, a fiatal kutatói tehetségcentrumok fenntartása, működtetése, fejlesztése. A támogatás forrása: a 2018. évi Intézményi Kiválósági Támogatás.

**II. A pályázók köre:**

Jelen kiírásra 2 kategóriában lehet pályázatot benyújtani:

* A fiatal kutatók egyéni kutatási és innovációs tevékenységének támogatására azon kutatók pályázhatnak, akik a belső pályázat évében legfeljebb a 45. életévüket töltik be és rendelkeznek olyan kutatási eredménnyel, melyet jelen pályázat keretei között piacon hasznosítható innovációvá tudnak fejleszteni.
* A PTE Tehetség Centrum kategóriában, azon kutató- és művészeti csoportok kaphatnak támogatást, melyek vezetője a belső pályázat évében legfeljebb a 45. életévét tölti be, és a csoport már olyan szakmai eredményekkel rendelkezik, mely alapján a későbbiekben Kiválósági Centrummá válhat. A Tehetség Centrum támogatásért pályázhatnak PTE kutatói hálózatok, művészeti csoportok, amelyek ígéretes kutatási céllal és a nemzetközi elvárások szerint is nívós teljesítmény indikátorokkal rendelkeznek, s kapcsolódnak az egyetem stratégiai kutatási, fejlesztési irányaihoz, elősegítik a kutatások területek közötti szinergikus lehetőséget, a multidiszciplináris kutatási lehetőségekben lévő kapacitást.

Felhasználás időszaka: 2018.06.01-2018.03.31. Forrás nagysága: 100 millió Ft.

**III. A pályázatnak tartalmaznia kell:**

**1. A kitűzött kutatási/művészeti cél** **tömör megfogalmazását**, annak jelentősége kidomborításával (maximum 2000 karakter terjedelemben).

**2. A pályázó eddigi tudományos tevékenységének indikátorait:**

a.) a nemzetközi publikációs teljesítmény indikátorai:

- tudományos output indikátor:

* a nemzetközi publikációk száma folyóirat minőségi kategóriák (SCImago) szerint csoportosítva: eddig összesen, utolsó öt év. A Q1 publikációkat tételesen fel kell sorolni.

- tudományos visszhang indikátorok (könnyen elérhető mérőszámokat alkalmazva):

- citációk száma: eddig összesen, utolsó öt év (MTMT)

- a közös publikációs tevékenység (az elmúlt 5 év 10 legjelentősebb publikációját kérjük megadni)

b.) a külső kutatási forrás-beszerző képesség indikátorai:

- a pályázó PTE kutatók nemzetközi és hazai projektjeinek listája, az elnyert összegekkel: összesen, utolsó öt év

- közösen elnyert pályázatok bemutatása: összesen, utolsó öt év

**3. A pályázati forrással elérni kívánt eredményeinek meghatározását** (tervezett publikációk, műalkotások, tervezett további támogatások bevonása, az utánpótlás nevelésére fordított források, nemzetközi kutatási/művészeti együttműködések tervezetei, nemzetközi konferenciák, workshopok rendezése, tervezett tudományos/művészeti szeminárium meghívások).

**4. Az eredmények eléréséhez tervezett költségvetést az alábbi bontásban**:

|  |  |
| --- | --- |
| Költségnem | Összeg |
| Bérköltség: |  |
| Ebből | - |
| utánpótlás nevelésére fordított összeg |  |
| Járulék költség: |  |
| Dologi költségek: |  |
| Ebből | - |
| publikációs költség |  |
| nemzetközi konferencia részvételi költség |  |
| rendezvényszervezési költség |  |
| Egyéb : |  |
| Konferencia napidíj: |  |
| Napidíj járuléka: |  |

A felhasználás ütemezése:

A döntés alapján rendelkezésre bocsátott forrás 40%-át 2018. október 31-ig, további 40%-át december 31-ig, míg a végső 20%-át 2018. február 15-ig szükséges lekötni. Megkötések: bérköltségre a teljes költség 50%-a tervezendő, beruházás nem támogatható, az igényelhető összes költség nem haladhatja meg az 30 millió Ft-ot!

A Bizottság a bírálat során a pályázók által elnyert más források rendelkezésre állását figyelembe veszi a támogatási összeg meghatározásakor.

**5. A befogadó PTE Kar vagy Karok dékánjának, illetve dékánjainak támogató nyilatkozatát.**

Amennyiben a kutatás helyszíne és/vagy műszerparkja érinti a Szentágothai János Kutatóközpontot, a központ elnökének támogatása.

**6. Beszámoló korábbi kiválósági támogatás felhasználásával elért eredményekről.**

Amennyiben a pályázó korábbiakban is kapott támogatást intézményi kiválóság támogatását célzó forrásból, akkor annak szakmai teljesítményeit röviden összefoglalva mutassa be az elért eredményeket.

**IV. A pályázatok elbírálása és teljesítés értékelése**

A benyújtott pályázatokat a **Pályázati Bizottság** bírálja el.

Pontozás:

Összesen 100 pont szerezhető.

Kutatási cél: 30 pont

Indikátorok: 50 pont

Ebből:

* publikáció: 30 pont
* forrásszerző képesség: 20 pont

Vállalt eredmények: 20 pont

A támogatás felhasználásáról és eredményeiről részletes szakmai beszámolót kell készíteni, melyet a fenti bizottság értékel és figyelembe veszi a következő hasonló pályázat bírálatánál.

**V. A pályázatok benyújtási határideje: 2018. május 29.**